Uredba Komisije (ES) št. 683/2004

z dne 13. aprila 2004

o spremembi Uredbe (ES) št. 466/2001 glede aflatoksinov in ohratoksina A v živilih za dojenčke in male otroke

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 315/93 z dne 8. februarja 1993 o določitvi postopkov Skupnosti za kontaminate v hrani [1] in zlasti člena 2(3) Uredbe,

po posvetovanju z Znanstvenim odborom za živila (ZOŽ),

ob upoštevanju naslednjega:

(1) Uredba Komisije (ES) št. 466/2001 [2] določa mejne vrednosti onesnaževal v živilih, vključno z živili za dojenčke in male otroke, zajetih v Direktivi Komisije 91/321/EGS z dne 14. maja 1991 o začetnih in nadaljevalnih formulah za dojenčke in majhne otroke [3] in Direktivi Komisije 96/5/ES z dne 16. februarja 1996 o žitnih kašicah ter živilih za dojenčke in majhne otroke [4].

(2) V skladu z Uredbo (ES) št. 466/2001 je treba določiti mejne vrednosti onesnaževal v živilih za dojenčke in male otroke najpozneje do 5. aprila 2004.

(3) Nekatere države članice so določile mejne vrednosti aflatoksina B1, aflatoksina M1 in ohratoksina A v živilih za dojenčke in male otroke. Zaradi neskladja med nacionalnimi določbami in iz tega izhajajoče nevarnosti nelojalne konkurence so potrebni ukrepi Skupnosti, da bi zagotovili enotnost trga, medtem ko bi ohranili načelo sorazmernosti.

(4) V zvezi z varovanjem zdravja dojenčkov in malih otrok, občutljive skupine prebivalstva, je primerno določiti najnižje mejne vrednosti, ki se lahko dosežejo s strogo izbiro vhodnih sestavin za proizvodnjo začetnih in nadaljevalnih formul za dojenčke, žitnih kašic in otroške hrane. Potrebna je validirana analitska metoda zaradi uveljavitve mejnih vrednosti. V zvezi z aflatoksinom M1 bo Komisija organizirala mednarodno preskušanje, da bi preverili, ali se lahko vsebnost aflatoksina M1 pri vrednosti 0,01 μg/kg zanesljivo določi, zaradi možnega znižanja mejne vrednosti na 0,01 μg/kg aflatoksina M1.

(5) Uredbo (ES) št. 466/2001 je zato treba ustrezno spremeniti.

(6) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Člen 2(2) Uredbe (ES) št. 466/2001 se nadomesti z naslednjim:

"2. Mejne vrednosti iz Priloge I se uporabljajo tudi za hrano za dojenčke in male otroke, zajeto z Direktivo 91/321/EGS in Direktivo 96/5/ES, ob upoštevanju sprememb vsebnosti onesnaževal zaradi sušenja, razredčevanja ali predelave ter relativne vsebnosti sestavin v izdelku. Slednje ne velja za onesnaževala, za katera so določene mejne vrednosti Skupnosti za določena živila, ali za primere, če mejne vrednosti Skupnosti niso določene, kadar nacionalna zakonodaja določa strožje vrednosti za posamezna živila."

Člen 2

Priloga k Uredbi (ES) št. 466/2001 se spremeni v skladu s prilogo k tej uredbi.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 1. novembra 2004.

Ta uredba se ne uporablja za proizvode, ki se dajo v promet pred 1. novembrom 2004 v skladu z veljavnimi določbami. Breme dokazovanja, kdaj so bili proizvodi dani v promet, nosi nosilec živilske dejavnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 13. aprila 2004

Za Komisijo

David Byrne

Član Komisije

[1] UL L 37, 13.2.1993, str. 1. Uredba, kakor je bila spremenjena z Uredbo Evropskega parlamenta in Sveta (ES) št. 1882/2003 (UL L 284, 31.10.2003, str. 1).

[2] UL L 77, 16.3.2001, str. 1. Uredba, kakor je bila nazadnje spremenjena z Uredbo (ES) št. 455/2004 (UL L 74, 12.3.2004, str. 11).

[3] UL L 175, 4.7.1991, str. 35. Direktiva, kakor je bila nazadnje spremenjena z Direktivo 2003/14/ES (UL L 41, 14.2.2003, str. 37).

[4] UL L 49, 28.2.1996, str. 17. Direktiva, kakor je bila nazadnje spremenjena z Direktivo 2003/13/ES (UL L 41, 14.2.2003, str. 33).

--------------------------------------------------

PRILOGA

Priloga I k Uredbi (ES) št. 466/2001 se spremeni na naslednji način:

1. V razdelku 2 Mikotoksini se pod točko 2.1 Aflatoksini dodajo naslednje točke 2.1.5, 2.1.6 in 2.1.7:

"Proizvodi | Mejne vrednosti (μg/kg ali ppb) | Postopek vzorčenja | Referenčna analitska metoda |

B1 | B1 + B2 + G1 + G2 | M1 |

2.1.5Otroška hrana in žitne kašice za dojenčke in majhne otroke | 0,10 | — | — | Direktiva 1998/53/ES | Direktiva 1998/53/ES |

2.1.6Začetne in nadaljevalne formule za dojenčke, vključno z mlekom za dojenčke in nadaljevalnim mlekom za dojenčke | — | — | 0,025 | Direktiva 1998/53/ES | Direktiva 1998/53/ES |

2.1.7Živila za posebne zdravstvene namene, namenjena izključno dojenčkom | 0,10 | — | 0,025 | Direktiva 1998/53/ES | Direktiva 1998/53/ES |

2. V razdelku 2 Mikotoksini se pod točko 2.2 Ohratoksin A dodata naslednji točki 2.2.4 in 2.2.5:

"Proizvodi | Mejne vrednosti (μg/kg ali ppb) | Postopek vzorčenja | Referenčna analitska metoda |

2.2.4Otroška hrana in žitne kašice za dojenčke in male otroke | 0,50 | Direktiva 2002/26/ES | Direktiva 2002/26/ES |

2.2.5Živila za posebne zdravstvene namene, namenjena izključno dojenčkom | 0,50 | Direktiva 2002/26/ES | Direktiva 2002/26/ES |

--------------------------------------------------